© Николай Дойчинов

Патриарх Кирил е известен като цигарения митрополит на Русия. Освен това е второразрядно ченге от КГБ.

С тези думи вицепремиерът Валери Симеонов коментира разпространеното от Руската православна църква видео от изявление на руския патриарх Кирил пред президента на България Румен Радев. То е с продължителност почти 6 минути и е изпълнено с остри реплики, като в част от времето си духовникът подсилва ефекта от казаното с потропване с пръсти по масата.

Главата на руската църква беше в България за честванията на 140-ата годишнина от освобождението на страната от османско владичество и участва в тържествата на връх Шипка. Минути преди да се качи на самолета, за да си тръгне от страната, той направи специално изявление пред медиите, в което изрази огорчение от "лъжливите исторически интерпретации" на българските държавници. От думите му се разбра, че повод за реакцията е словото на президента на Шипка, в което беше посочено, че роля за Освобождението освен Русия са играли също Полша, Литва и Финландия, чийто воини са загинали в боевете.

"Искам ясно още веднъж да ви кажа, че България е била освободена от Русия. Нито Полша, нито Литва, нито други страни. Искам откровено да ви кажа, че ми беше трудно да чуя тези неща", обяви патриарх Кирил.

"Този човек не е слязъл от небесата и не е пратеник на Бога. Той е известен като цигарения митрополит на Русия. Той има 14 млрд. долара от безакцизни цигари и 4 млрд. от безакцизно вино. Има частен самолет, има вила в Швейцария и часовник за 30 хил. Какъв е тоя? Това не е източноправославен духовник. Това е агент Михайлов, второразрядно ченге от КГБ. Същият този каза, че човешките права са новата ерес", заяви от своя страна Симеонов пред БНТ.